**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.07.2019, ora 08.00 –28.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.07.2019, ora 7.00**

**RÂURI**

**Debitele au fost staţionare**, exceptând râurile din bazinele hidrografice ale Argeşului şi Ialomiţei şi cursul mijlociu şi inferior al Oltului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Prutului aval de Stânca Costeşti şi pe unii afluenţi ai Prahovei şi mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crasna, Crişul Repede, Bistra, Moravița, Rm. Sărat, Bârlad, Jijia, în bazinul superior al Vedei, bazinul superior şi mijlociu al Oltului, pe unele râuri din bazinul superior al Argeşului, pe unii afluenţi ai Mureşului (Luţ, Niraj, Comlod, Iara, Feernic, Vișa, Domald, Târnava Mică, Ampoi, Secaș, Sebeş, Strei, Râul Mare) şi pe unele râuri din Dobrogea.

În interval au fost emise **o AVERTIZARE HIDROLOGICĂ** pentru fenomene imediate şi **3 ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staţionare,** exceptând râurile din bazinele hidrografice Argeş şi Ialomiţa unde vor fi în scădere.

Sunt posibile creşteri de debite şi niveluri pe unele râuri mici din zonele de deal și munte, din jumătatea de vest a ţării, datorită precipitaţiilor sub formă de aversă, prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 27.07 – 28.07.2019 **a fost în scădere**, având valoarea de **2800 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere la Gruia şi pe sectorul Corabia – Tulcea şi relativ staţionare pe sectorul Calafat - Bechet.

**Debitul la intrarea în ţară** (secţiunea Baziaş) **va fi în scădere** (2700 m3/s).

În aval de Porţile de Fier, debitele vor fi în scădere pe sectoarele Gruia – Calafat şi Zimnicea – Tulcea şi relativ staţionare pe sectorul Bechet – Tr.Măgurele.

**2.** **Situaţia meteorologică în intervalul 27.07.2019, ora 08.00 –28.07.2019, ora 06.00**

**În ţară,** vremea a fost călduroasă în cea mai mare parte a țării, local caniculară la amiază în regiunile sudice, iar disconfortul termic a fost accentuat. *Indicele temperatură-umezeală (ITU) a atins sau a depășit ușor pragul critic de 80 de unități, local în jumătatea sudică a Olteniei și Banatului, precum și în sud-vestul, centrul și nord-estul Munteniei.* Cerul a fost variabil, cu înnorări temporar accentuate mai ales după-amiaza și noaptea, când pe arii restrânse s-au semnalat averse ce au avut și caracter torențial, descărcări electrice și intensificări de scurtă durată ale vântului, la munte, în Crișana, Maramureș, Transilvania, Moldova, precum și în zona de deal a Olteniei și a Munteniei. Cantitățile de apă au depășit punctiform 20 l/mp (până la 46 l/mp în jud. Vrancea). Temperaturile maxime au fost cuprinse între 26 de grade la Constanța și Mangalia și 38 de grade la Calafat, iar la ora 06 se înregistrau valori termice cuprinse între 12 grade la Joseni, Miercurea Ciuc și Toplița și 27 de grade la Moldova Nouă și Oravița.

**OBSERVAȚII** - *de ieri dimineață, de la ora 06.00, au fost în vigoare 23 de mesaje (dintre care 2 avertizări cod portocaliu și 21 de atenționări cod galben) ce au vizat fenomene meteorologice severe imediate, după cum urmează:*

*- 10 mesaje de atenționare cod galben emise de SRPV Cluj;*

*- 6 mesaje de atenționare cod galben și 2 mesaje de avertizare cod portocaliu de SRPV Bacău;  
- 3 mesaje de atenționare cod galben de SRPV Timișoara;*

*- 2 mesaje de atenționare cod galben de SRPV Sibiu*.

**La Bucureşti,** vremea a fost călduroasă, caniculară la amiază, când disconfortul termic a fost accentuat. *Indicele temperatură-umezeală (ITU) a atins, iar în centrul orașului a depășit ușor, pragul critic de 80 de unități.* Cerul a fost variabil, mai mult senin noaptea, iar vântul a suflat slab până la moderat. Temperatura maximă a fost de 35 de grade la Filaret și 34 de grade la Afumați și Băneasa, iar la ora 06.00 se înregistrau 18 grade la Băneasa și 19 grade la Filaret.

**3. Prognoza meteorologică în intervalul 28.07.2019, ora 08.00 –29.07.2019, ora 08.00**

**În ţară,** vremea va fi călduroasă, local caniculară după-amiaza, când disconfortul termic va fi ridicat, îndeosebi în zonele de câmpie, unde indicele temperatură-umezeală (ITU) va depăși pragul critic de 80 de unități. Ziua în regiunile vestice, nord-vestice și în zona de munte, iar spre seară și noaptea mai ales în sud-vest, vor fi înnorări temporar accentuate, averse ce vor avea și caracter torențial, frecvente descărcări electrice și intensificări de scurtă durată ale vântului, posibil cu aspect de vijelie. Pe arii restrânse, mai ales în regiunile sud-vestice, cantitățile de apă vor fi însemnate. Izolat va cădea grindină. În restul teritoriului, cerul va fi variabil, iar astfel de fenomene se vor semnala izolat. Temperaturile maxime se vor încadra între 27...28 de grade pe litoral și 36...37 de grade în Lunca Dunării, iar cele minime vor fi cuprinse, în general, între 11 și 21 de grade.

**La Bucureşti,** vremea va fi caniculară în orele amiezii, când disconfortul termic va fi accentuat, iar indicele temperatură-umezeală va depăși pragul critic de 80 de unități. Cerul va fi variabil, iar vântul va sufla slab și moderat. Temperatura maximă se va situa în jurul valorii de 35 de grade, iar cea minimă va fi de 18...19 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională Apele Române** revine cuinformaţii referitore la producerea, la 26.07.2019, la ora 19.00, unei poluări accidentale a apei râului Mureș (manifestată printr-o culoare albicioasă), aval de podul CF al fostei Mocănițe, în zona localității Cristești, județul Mureș, cu ape uzate neepurate aparținând SC Azomureș S.A. Târgu Mureș, jud Mureş.

Reprezentanţii din cadru ABA Mures s-au deplasat in teren in vederea identificării sursei de poluare. În urma investigațiilor efectuate în teren s-au constatat urmatoarele:

- apa uzata neepurata rezultata de pe platforma societatii SC AZOMURES SA Tg Mures, este deversata in raul Mures, mal stang, datorita unei defectiuni la conducta de transport apa uzată către stația de epurare a societății;

-debitul momentan tranzitat pe conducta de refulare a apei uzate către stația de epurare a societății SC AZOMURES SA Tg. Mureș era de cca. 600 mc/h;

- la constatarea defecțiunii, dispecerul de serviciu al societatii SC AZOMURES SA a sistat alimentarea stației de epurare, iar apa uzată colectată de pe platforma societății era colectată în bazinul de retenție;

-Au fost recoltate 4 probe de apă: o probă de apă uzată din conducta de refulare ape uzate catre stația de epurare a societății SC AZOMURES SA Tg. Mureș, o probă apă de suprafață r. Mureș mal stâng cca 50 m amonte de evacuare, o probă apa uzată la confluență cu r. Mureș, o proba apa de suprafata r. Mures la cca 50 m aval de evacuare. Nu s-a înregistrat mortalitate piscicolă.

Din analizele efectuate se constată următoarele:

-În apa uzată evacuată din conducta de refulare valorile indicatorilor suspensii, amoniu, azotiți și azot total depășesc limitele impuse în autorizația de g.a. nr. 391/2016.

-La proba de apă de suprafață recoltată la cca 50 m aval de evacuarea apelor uzate, se constată o ușoara creștere a valorilor indicatorilor amoniu, azotați, azotiți, azot total și fosfor total, față de valorile înregistrate în proba de apă de suprafață recoltată amonte de evacuare (conform tabel ataşat cu date de calitate preliminare).

*Tabel valori preliminare:*

|  |  |  |  |  |  |  |
| --- | --- | --- | --- | --- | --- | --- |
| Indicatorul de calitate | U.M. |  | Apă uzată  din conducta de refulare ape uzate a SC AZOMUREŞ SA  Tg. Mureş  **Proba 1** |  |  |  |
| Apă de suprafață r. Mureş, (amonte cca 50 m de evacuare)  **Proba 2** | Apă uzată la confluenţa cu r. Mureş  **Proba 3** | Apă de suprafață r. Mureş, (aval cca 50 m de evacuare  **Proba 4** | Limite  stabilite in autorizatia de g.a nr. 391/2016 cu valabilitate pana in 2026 |
| *ora recoltării* |  | 19:40 | 19:30 | 19:50 | 20:00 |  |
| **pH** | Unit.pH | 8,3 (22,20C) | 7,8 (22,60C) | 7,8 (22,20C) | 6,8 (22,60C) | **6,5-8,5** |
| **Materii in suspensie** | mg/l | 15,0 | **102,0** | 4,3 | **154,0** | **35** |
| **Reziduu fix** | mg/l | 124,0 | 1190 | 1116 | 170 | **2000** |
| **Amoniu (NH4+)** | mg/l | 0,25/0,321 | **43,4/55,8** | **10,1/12,9** | 0,488/0,627 | **3** |
| **Azotati (NO3-)** | mg/l | 0,45/1,99 | 11,6/51,3 | 7,8/34,5 | 0,75/3,32 | **37** |
| **Azotiti (NO2-)** | mg/l | 0,041/0,135 | **7,9/25,9** | **2,7/8,87** | 0,081/0,266 | **2** |
| **Azot total** | mg/l N | 1,67 | **144,0** | **68,0** | 2,36 | **15** |
| **Fosfor total** | mg/l P | 0,097 | 0,57 | 0,393 | 0,427 | **2** |
| **CBO5** | mg/l | In lucru | In lucru | In lucru | In lucru | **25** |

Notă: cu bold valori de calitate a apei care depăşesc limitele admisibile.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 18.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.07.2019 - 26.07.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**